CELEX: 32016D0542
Language: hr
Date: 2016-02-15 00:00:00
Title: Provedbena odluka Vijeća (EU) 2016/542 od 15. veljače 2016. o dodjeli kratkoročne financijske pomoći Unije Grčkoj (2015/1181)

7.4.2016   
            
            
               HR
            
            
               Službeni list Europske unije
            
            
               L 91/22
            
         PROVEDBENA ODLUKA VIJEĆA (EU) 2016/542
   od 15. veljače 2016.
   o dodjeli kratkoročne financijske pomoći Unije Grčkoj (2015/1181) (1)
   
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EU) br. 407/2010 od 11. svibnja 2010. o uspostavi Mehanizma za europsku financijsku stabilnost (2), a posebno njezin članak 3. stavak 2.,
   uzimajući u obzir prijedlog Europske komisije,
   budući da:
   
               (1)
            
            
               Grčka je zatražila novu financijsku pomoć iz Europskoga stabilizacijskog mehanizma („ESM”) te postoji načelna suglasnost o pružanju zatražene pomoći.
            
         
               (2)
            
            
               Međutim, Grčkoj su do ostvarenja te pomoći potrebna financijska sredstva za premošćivanje kako bi se očuvao integritet europodručja i financijska stabilnost te izbjeglo njezino daljnje neispunjavanje obveza otplate. S obzirom na ozbiljne gospodarske i financijske poteškoće uzrokovane izvanrednim okolnostima koje su izvan kontrole Vlade, Grčka je 15. srpnja 2015. službeno zatražila određenu hitnu financijsku pomoć Unije radi zaštite financijske stabilnosti u Grčkoj, europodručju i Uniji. Pomoć koja će Grčkoj biti dodijeljena u okviru ESM-a iskoristit će se za otplatu zajma koji je Grčka dobila u okviru Mehanizma za europsku financijsku stabilnost („EFSM”).
            
         
               (3)
            
            
               Cilj nacrta programa ekonomske i financijske prilagodbe („Program”) koji je Grčka dostavila Komisiji i Vijeću jest osigurati donošenje niza reformi potrebnih za poboljšanje održivosti javnih financija i regulatornog okruženja.
            
         
               (4)
            
            
               Prema procjeni koju je Komisija izradila u suradnji s Europskom središnjom bankom („ESB”) Grčkoj je tijekom srpnja 2015. potrebno financiranje u ukupnom iznosu od 7 160 milijuna EUR. Detaljni financijski uvjeti trebali bi biti utvrđeni u sporazumu o jamstvenom instrumentu.
            
         
               (5)
            
            
               Komisija bi trebala upravljati financijskom pomoći Unije.
            
         
               (6)
            
            
               Grčka je Komisiji i Vijeću dostavila Program čiji je cilj osigurati donošenje niza reformi potrebnih za poboljšanje održivosti javnih financija i regulatornog okruženja. Sporazum na razini službi između Vlade i Komisije u pogledu Programa postignut je 15. srpnja 2015., a bit će utvrđen u memorandumu o razumijevanju o posebnom uvjetovanju ekonomske politike („memorandum o razumijevanju”).
            
         
               (7)
            
            
               Komisija bi na temelju misija i redovnog izvješćivanja grčkih vlasti trebala redovito provjeravati jesu li ispunjeni uvjeti ekonomske politike povezani s financijskom pomoći.
            
         
               (8)
            
            
               Pomoć bi trebalo pružiti s ciljem pružanja potpore uspješnoj provedbi Programa.
            
         
               (9)
            
            
               Države članice europodručja izrazile su svoju predanost da svakoj državi članici koja nije u europodručju zajednički i bez odgode putem za to namijenjenog aranžmana nadoknade iznos koji je ta država članica koja nije u europodručju platila vlastitim sredstvima koja odgovaraju upotrebi općeg proračuna Unije u slučajevima u kojima gubitci proizlaze iz financijske pomoći Unije državi članici europodručja u okviru Uredbe (EU) br. 407/2010. Uspostavit će se i odgovarajući aranžmani kako bi se osiguralo da ne dođe do prekomjerne naknade državama članicama koje nisu u europodručju kada su aktivirani instrumenti za zaštitu općeg proračuna Unije, uključujući povrat duga, prema potrebi prijebojem s iznosima potraživanja i plaćanjima tijekom vremena.
            
         
               (10)
            
            
               Zajam EFSM-a zajamčen je općim proračunom Unije. U slučaju neispunjavanja obveza u okviru ovog zajma, Komisija može prikupiti dodatna sredstva iz viška njezinih sredstava, uzimajući u obzir bilo kakav višak na gotovinskom saldu, kako bi podmirila dug Unije. Uredbom (EU, Euratom) br. 966/2012 Europskog parlamenta i Vijeća (3) („Financijska uredba”) koja se primjenjuje na opći proračun Unije te njezinim detaljnim pravilima predviđaju se instrumenti za zaštitu proračuna Unije, uključujući povrat duga, prema potrebi prijebojem s iznosima potraživanja i plaćanjima tijekom vremena. Komisija će primjenjivati te instrumente,
            
         DONIJELO JE OVU ODLUKU:
   Članak 1.
   1.   Unija Grčkoj stavlja na raspolaganje zajam u iznosu od najviše 7 160 milijuna EUR, s rokom dospijeća od najviše tri mjeseca.
   2.   Financijska pomoć Unije u okviru ove Odluke ne stavlja se na raspolaganje ako se državama članicama čija valuta nije euro u okviru pravno obvezujućih aranžmana ne omogući likvidni kolateral u iznosu koji odgovara njihovoj izloženosti koji bi im se odmah mogao isplatiti u onoj mjeri koja je potrebna za pokrivanje svih obveza koje im mogu nastati kao posljedica bilo kakvog neispunjavanja obveza Grčke u odnosu na otplatu financijske pomoći u skladu s uvjetima.
   3.   Financijska pomoć stavlja se na raspolaganje neposredno nakon stupanja na snagu ove Odluke.
   4.   Financijsku pomoć Unije Komisija Grčkoj stavlja na raspolaganje u najviše dva obroka.
   5.   Obroci se oslobađaju za isplatu podložno stupanju na snagu Ugovora o zajmu i memoranduma o razumijevanju te poštovanju od strane Grčke relevantnog političkog uvjetovanja, u skladu s člankom 3.
   6.   Grčka snosi troškove financiranja Unije, uz uvećanje iznosa od deset baznih točaka.
   7.   Troškove iz članka 7. Uredbe (EU) br. 407/2010 snosi Grčka.
   8.   Ako je to potrebno da bi se zajam financirao na vrijeme, Komisija je ovlaštena zadužiti se privatnim plasmanom srednjoročnih obveznica ili pomoću bilo kojeg drugog primjerenog financijskog aranžmana kojim se omogućuje prikupljanje sredstava u vrlo kratkom roku.
   Članak 2.
   1.   Komisija upravlja pomoći na način koji je u skladu s obvezama Grčke.
   2.   Komisija, uz savjetovanje s ESB-om, s grčkim vlastima dogovara posebne uvjete ekonomske politike povezane s financijskom pomoći kako je utvrđeno u članku 3. Ti se uvjeti određuju u memorandumu o razumijevanju koji potpisuju Komisija i grčke vlasti u skladu s obvezama iz ovog članka stavka 1. ovog članka. Detaljni financijski uvjeti utvrđuju se u sporazumu o jamstvenom instrumentu koji se sklapa s Komisijom.
   3.   Komisija redovito provjerava jesu li ispunjeni uvjeti ekonomske politike povezani s pomoći te podnosi izvješće Gospodarskom i financijskom odboru. U tu svrhu grčke vlasti u potpunosti surađuju s Komisijom i ESB-om te im stavljaju na raspolaganje sve potrebne informacije. Komisija obavješćuje Gospodarski i financijski odbor o svim relevantnim promjenama.
   Članak 3.
   1.   Odobrava se program ekonomske i financijske prilagodbe („Program”) koji su izradile grčke vlasti.
   2.   Pomoć se isplaćuje pod uvjetom da Grčka:
   
               i.
            
            
               donese mjere navedene u Programu pri čemu je rok za njihovo donošenje 15. srpnja 2015.;
            
         
               ii.
            
            
               poduzme nedvosmislene korake za pripremu provedbe ostalih uvjeta politike navedenih u Programu; i
            
         
               iii.
            
            
               pribavi načelnu suglasnost od članova ESM-a, u skladu s člankom 13. stavkom 2. Ugovora o uspostavljanju Europskog stabilizacijskog mehanizma, o pružanju financijske pomoći Grčkoj.
            
         3.   Grčka pravodobno donosi mjere navedene u nastavku:
   
                
            
            
               Sustav PDV-a
               
                           —
                        
                        
                           donijeti, do 15. srpnja 2015., propise za reformu sustava PDV-a. Cilj reforme jest neto porast prihoda od 1 % BDP-a na godišnjoj osnovi koji proizlazi iz parametarskih promjena. Novim sustavom PDV-a: i. ujednačuju se stope na standardnu stopu od 23 %, koja treba obuhvaćati restorane i ugostiteljske usluge, i sniženu stopu od 13 % za osnovne prehrambene proizvode, energiju, hotele i vodu (isključujući kanalizaciju) te izrazito sniženu stopu od 6 % za lijekove, knjige i kazalište; ii. racionaliziraju se izuzeća radi proširenja osnove i povećava porez na osiguranje; iii. ukidaju se olakšice koje se primjenjuju na otoke, počevši od otoka s višim prihodima i koji su najpopularnija turistička odredišta, osim najudaljenijih otoka. Reformu se dovršava do kraja 2016., pri čemu se predviđaju odgovarajuće, usmjerene i fiskalno neutralne mjere za nadoknadu najugroženijim stanovnicima. Nove stope PDV-a za hotele i otoke počinju se provoditi od 1. listopada 2015.
                        
                     
         
                
            
            
               Mirovine
               
                           —
                        
                        
                           donijeti propise kojima se do 2021. zamrzavaju mjesečna ograničenja zajamčenih doprinosnih mirovina u nominalnim vrijednostima,
                        
                     
                           —
                        
                        
                           donijeti propise na temelju kojih će osobe koje odlaze u mirovinu nakon stupanja na snagu relevantnih grčkih propisa početi primati osnovne mirovine, zajamčene doprinosne mirovine i mirovine uvjetovane razinom prihoda tek nakon što navrše zakonski propisanu redovnu dob za umirovljenje koja je trenutačno 67 godina,
                        
                     
                           —
                        
                        
                           donijeti propise kojima se doprinosi za zdravstveno osiguranje umirovljenika u prosjeku povećavaju s 4 % na 6 % i proširuju na dopunske mirovine,
                        
                     
                           —
                        
                        
                           donijeti odgovarajući pravni instrument u skladu s kojim će svi mirovinski fondovi biti obvezni na nove zahtjeve za umirovljenje podnesene od 1. siječnja 2015. u potpunosti primjenjivati zakon 3863/2010.
                        
                     
         
                
            
            
               Upravljanje statističkim podacima
               
                           —
                        
                        
                           donijeti propise za jačanje upravljanja Helenskim tijelom za statistiku (ELSTAT). Ti propisi obuhvaćaju sljedeće: i. ulogu i strukturu savjetodavnih tijela helenskog statističkog sustava, uključujući preinaku Vijeća ELSS-a (helenski statistički sustav) u Savjetodavni odbor ELSS-a te ulogu GPAC-a (Savjetodavni odbor za dobru praksu); ii. postupak zapošljavanja predsjednika ELSTAT-a kako bi se osigurao odabir najkvalificiranije osobe na temelju transparentnih postupaka i kriterija odabira; iii. odgovarajuće sudjelovanje ELSTAT-a u izradi svih zakonodavnih ili drugih pravnih prijedloga koji se odnose na područje statistike; iv. ostala pitanja koja utječu na neovisnost ELSTAT-a, uključujući financijsku autonomiju, ovlasti ELSTAT-a za preraspodjelu postojećeg osoblja zaposlenog na stalnim radnim mjestima, za zapošljavanje osoblja gdje je potrebno i za zapošljavanje specijaliziranog znanstvenog osoblja, te klasifikaciju institucije kao tijela fiskalne politike u nedavno donesenom zakonu 4270/2014; ulogu i ovlasti grčke središnje banke u području statistike u skladu sa zakonodavstvom Unije.
                        
                     
         
                
            
            
               Provedba Ugovora o stabilnosti, koordinaciji i upravljanju (TSCG) u EMU-u
               
                           —
                        
                        
                           Grčka do 15. srpnja 2015. provodi relevantne odredbe TSCG-a.
                        
                     
         Članak 4.
   Za upravljanje financijskom pomoći Unije Grčka otvara poseban račun u grčkoj središnjoj banci.
   Članak 5.
   Ova Odluka proizvodi učinke od priopćenja.
   Članak 6.
   Ova je Odluka upućena Helenskoj Republici.
   Članak 7.
   Ova se Odluka objavljuje u Službenom listu Europske unije.
   
      Sastavljeno u Bruxellesu 15. veljače 2016.
      
         
            Za Vijeće
         
         
            Predsjednik
         
         M.H.P. VAN DAM
      
   
   
      (1)  Ovaj je akt izvorno bio donesen samo na engleskom jeziku i objavljen u SL L 192, 18.7.2015, str. 15.
   
   
      (2)  SL L 118, 12.5.2010., str. 1.
   
   
      (3)  Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1.).